b"\n_START_ARTICLE_\nZahodni breg\n_START_PARAGRAPH_\nZahodni breg (arabsko: \xd8\xa7\xd9\x84\xd8\xb6\xd9\x81\xd8\xa9 \xd8\xa7\xd9\x84\xd8\xba\xd8\xb1\xd8\xa8\xd9\x8a\xd8\xa9 (ad-Diffa al-Gharbiyya), hebrejsko: \xd7\x99\xd7\x95\xd7\xb4\xd7\xa9 ali \xd7\x94\xd7\x92\xd7\x93\xd7\x94 \xd7\x94\xd7\x9e\xd7\xa2\xd7\xa8\xd7\x91\xd7\x99\xd7\xaa (HaGada HaMa'aravit)) je naziv za teritorij, ki se nahaja med desnim bregom reke Jordan in razmejitveno \xc4\x8drto med Izraelom in Jordanijo iz leta 1949, na jugovzhodu pa meji na Mrtvo morje. Voja\xc5\xa1ko kontrolo nad tem obmo\xc4\x8djem \xc5\xbee od \xc5\xa1estdnevne vojne ohranja Izrael, civilna oblast pa je razdeljena med izraelsko civilno upravo in palestinsko upravo._NEWLINE_Na obmo\xc4\x8dju \xc5\xbeivi 3 milijone prebivalcev: ve\xc4\x8dino tvorijo arabski muslimani, okoli 17% prebivalstva pa predstavljajo Judje, ve\xc4\x8dinoma naseljujejo vzhodni del Jeruzalema in \xc5\xa1tevilne judovske naselbine, razporejene po Zahodnem bregu. Te naselbine so eno od temeljnih vpra\xc5\xa1anj v odnosih med Izraelom in palestinskimi oblastmi._NEWLINE_Leta 2001 se je pri\xc4\x8dela gradnja varnostnega zidu med Zahodnim bregom in izraelskim teritorijem, ki poteka pribli\xc5\xbeno po razmejitveni liniji iz leta 1949. Vzrok za to so bili pogosti napadi palestinskih skrajne\xc5\xbeev na izraelska naselja."